Et skænderi mellem to russiske sømænd udviklede sig dramatisk omkring klokken halv seks søndag morgen.

De to mænd, der arbejder på skibet Pride of Telemark, der ligger i Frederikshavn Havn, var af uvisse grunde kommet op at toppes. Det førte til, at den ene angreb sin kollega med en lille brandøkse. Det oplyser vagtchef hos Nordjyllands Politi, Bruno Brix. Den 28-årige overfaldsmand slog to til tre gange med øksen, mens offeret forsøgte at afværge slagene med en stol. Det lykkes ikke helt, for han blev både ramt på den ene kind og på hånden. Her var slaget så hårdt, at øksen skar ind mod knoglen. Øksemanden er anholdt, men endnu ikke afhørt. Politiet er ved at tage stilling til, om han skal fremstilles i grundlovsforhør senere i dag.